ET Euroopa Liidu Teataja C 31/18

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 31/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PAPAS ANTIGUAS DE CANARIAS”

EÜ nr: ES-PDO-0005-0866-11.03.2011

KGT ( ) KPN ( X )

1. Nimetus:

„Papas Antiguas de Canarias”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.6. – Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

3.2.1. Üldine kirjeldus

„Papas Antiguas de Canarias” tähistab niisuguste kartulisortide mugulaid, mida kasvatatakse Kanaari saartel ning kutsutakse „vanadeks”, kuid ka kohalikeks, traditsioonilisteks ja/või värvilisteks sortideks. Need kasvavad tootmispiirkonnas saadud seemnest ning kuuluvad liiki Solanum tuberosum, alaliikidesse andigena ja tuberosum ning triploidsesse liiki Solanum chaucha, mis kõik toodi Kanaari saartele enne 20. sajandit.

Kaitstud sordid on järgmised.

Üldkeelne nimetus Sünonüümid Negrita de El Hierro Papa Negra, Papa Negra de año, Papa de año Buena Moza ó Palmera Blanca Marciala Blanca, Palmera Blanca, Gobernadora Blanca, Forastera Colorada Marciala, Marciala Colorada, Palmera Colorada, Gobernadora Colorada, De Juan Niz Corralera Tijarafera Corralera Colorada Corralera Legítima Corralera Negra de La Palma Marciala Negra, Palmera Negra Negra Veteada Rayada ó Jorge Blanca y Morada Haragana De Ojo Azul Blanca Moñigo de Camello De la Tierra Azucena Negra Azucena Roja, Azucena Pintada, Azucena Oscura, Negra Azucena Blanca Bonita Negra Marrueco Negro Bonita Blanca Blanca Marrueca, Marrueca o Marroquina, Boba Bonita Colorada Marrueco/a Colorado/a, Bonita de Color, Bonita Roja Bonita Llagada Bonita Ojo Perdiz Bonita Ojo de Perdíz Bonita de Ojo Rosado, Ojo Perdiz Borralla Melonera, Montañera Colorada de Baga Colorada, Moruna, Londrera Negra Yema de Huevo Negra, Negra Ramuda, Morada o de Ojo Azul Peluca Blanca Peluquera Blanca Peluca Negra Peluqueras Negra Peluca Roja Peluca Rosada, Peluca Morada, Peluca Colorada, Peluca Encaranada, Peluquera Roja Terrenta Torrenta, Turrenta, Sietecueros, Bonita Terrenta

3.2.2. Toote eristavad omadused

3.2.2.1. Füüsikalis-keemilised omadused

Valgusisaldus kuivaines on üle 1,5 %.

Kuivainesisaldus on üle 21 % ja võib kohati olla üle 30 %.

Kõrge kuivainesisalduse tõttu näevad kartulid keedetult välja jahused.

Nimetatud kartulite põhiline füüsikaline omadus, mis kuulub toote eripära hulka, on nende väiksus: läbimõõt on 1–8 cm.

3.2.2.2. Morfoloogilised omadused

Kanaari saartele tüüpiline vulkaaniline pinnas, mida iseloomustab orgaaniliste ainete puudumine ja suur hulk basaldile omaseid mineraalaineid, on loonud ainulaadse toote, millel on iseloomulikud omadused, mis määravad kindlaks kartulite „Papas Antiguas de Canarias” eripärase morfoloogia:

— koore värvus, mis võib olla mustjaslilla või pruun, kuid ka roosa ja oranž;

— viljaliha värvus, mis varieerub kreemikaskollasest kuni munakollase intensiivse kollaseni. See värvus muutub keetmisel intensiivsemaks;

— ümmargune kuju ja ebatasane pind, mida iseloomustavad madalamad või sügavamad lohud;

— väike või väga väike suurus: läbimõõt on 1–8 cm.

3.2.2.3. Organoleptilised omadused

Visuaalne vaatlus

a) välimus: juba kirjeldatud morfoloogilise iseloomustuse all;

b) sisemus: kartulite värvigamma ulatub kreemikaskollasest kuni intensiivse kollaseni, mis on nende värvus pärast keetmist. Mõnikord võib täheldada väga kauneid antotsüaniidirõngaid.

Lõhn

Keedetud kartulitel „Papas Antiguas de Canarias” on värske, mahe ja kerge lõhn, milles on tunda maisi ja kastanit.

Maitse

Pärast keetmist on kartulid maitsemeelele kergesti eristuvad selle poolest, et need pole teralised. Need võivad olla jahused ja kreemjad või tihkelt kreemjad ja nõrgalt jahused. Maitse meenutab röstitud teravilja ning sügisesi pähkleid ja kuivatatud puuvilja.

3.3. Tooraine (üksnes töödeldud toodete puhul):

Ei ole asjakohane.

3.4. Sööt (üksnes loomse päritoluga toodete puhul):

Ei ole asjakohane.

3.5. Tootmise erietapid, mis peavad toimuma määratletud geograafilises piirkonnas:

Tootmise erietappe, mis peavad toimuma määratletud geograafilises piirkonnas, on kirjeldatud tagapool.

3.5.1. Pinnase ettevalmistamine ja seemne mahapanek

Pinnase ettevalmistamiseks kobestatakse seda läbikündmisega 15–20 cm sügavuselt vahemikus detsembrist veebruarini.

3.5.2. Kündmine

Tehakse maksimaalselt kaks kündi. Esimene on sügav ja tehakse tükk aega enne seemne mahapanekut, et parandada pinnase vihmaveemahutavust. Teine viiakse läbi veidi enne seemne mahapanekut.

Mugulad asetatakse vagude põhja üksteisest 20–30 cm kaugusele.

3.5.3. Muldamine

Kartulit mullatakse, kui võrse on 10–15 cm pikkune; taime varre ümber kuhjatakse mulda.

3.5.4. Saagi koristamine

Saaki koristatakse käsitsi või mehhaniseeritult, kui mugul on saavutanud oma kaubandusliku küpsuse, füsioloogilise oleku, mida võib ära tunda järgmisest tunnustest: taime maapealse osa kolletamine, lehtede kärbumine ja mugula kuivamine. Saagikoristusperiood kestab maist augustini ja saagi koristamise aeg sõltub seemne mahapaneku ajast.

3.6. Erieeskirjad viilutamise, riivimise, pakendamise jm kohta:

Kartul pakendatakse ühtlaste partiidena uutesse ja puhastesse pakenditesse, mis on valmistatud toote säilitamiseks sobivast materjalist. Need pakendid plommitakse või õmmeldakse masinal kinni.

3.7. Erieeskirjad märgistamise kohta:

Tootel on märgised, millel peavad kindlasti olema nähtavalt ühenduse kaitstud päritolunimetuse logo ja KPN „Papas Antiguas de Canarias” ning andmed, mis peavad olema üldiselt õigusaktide kohaselt näidatud.

Inimtoiduks ettenähtud KPNiga kaitstud kartulitel on nummerdatud märgis või lisamärgis, mida kontrollib kontrolliasutus. See pannakse peale enne toote ringlusesse laskmist viisil, et seda ei oleks võimalik uuesti kasutada.

Märgisel võib olla nimetatud ka saar ja konkreetne koht, kus kaitstud kartul toodeti, ning kasvataja nimi.

4. Geograafilise piirkonna täpne määratlus:

KPNi „Papas Antiguas de Canarias” määratletud geograafiline piirkond koosneb maa-aladest, mis sobivad Kanaari saartel taimekasvatuseks ja milleks on vulkaanilised alad keskmise kõrgusega alla 1 200 meetri merepinnast.

Kanaari saarestik koosneb seitsmest saarest: El Hierro, La Gomera, La Palma, Tenerife, Fuerteventura, Gran Canaria ja Lanzarote. Saarestik asetseb Aafrika looderanniku vastas ning selle geograafilised koordinaadid on 27° 37′–29° 25′ põhjalaiust ja 13° 20′–18° 10′ läänepikkust.

5. Seos geograafilise piirkonnaga:

5.1. Geograafilise piirkonna eripära:

Geograafilise piirkonna eripära on seotud selle laiuskraadi ning kliima, pinnase ja reljeefiga. Kõik need tingimused koos traditsiooniliste kasvatusmeetoditega annavad kartulitele „Papas Antiguas de Canarias” nende omadused.

Tegurid, millest on tingitud geograafilise piirkonna eripära, on järgmised.

— Laiuskraad: Kanaari saarte geograafiline asend tagab optimaalsed tingimused kartulite „Papas Antiguas de Canarias” kasvatamiseks. Saarte geograafilised koordinaadid on 27° 37′–29° 25′ põhjalaiust ja 13° 20′–18° 10′ läänepikkust.

— Kliima ja pinnas: KPNi puhul määratletud geograafilisele piirkonnale tüüpilist vulkaanilist pinnast iseloomustab orgaaniliste ainete puudumine ja suur hulk basaldile omaseid mineraalaineid.

Kartuleid „Papas Antiguas de Canarias” toodetakse pinnasetüüpidel, mis sisaldavad savi ja lupja, mida tuntakse rahvapäraste nimetuste „savipinnas” ja „must ehk pulbriline pinnas” all ning mis on Kanaari saartele iseloomulikud.

Kartulite „Papas Antiguas de Canarias” kasvatamise piirkond vastab klimaatilistele territooriumidele Oleo-Rhamnatea crenulatae (Kanaaride sooja biokliima ja poolpõuase kuiva varjulise kliima kõvalehised metsad) ja Pruno-Laureata azoricae (Kanaaride sooja biokliima ja mõõdukalt niiske kuni niiske varjulise kliima loorberimetsad). See kliima ja pinnas on kartulite „Papas Antiguas de Canarias” kasvatamisel määravad tegurid.

— Reljeef: kartulite „Papas Antiguas de Canarias” kasvatamise piirkond paikneb soodsas medianías’te enklaavis, mis asub alla 1 200 meetri kõrgusel merepinnast, mis on geograafiliselt eriline ja kus on kliima, mida iseloomustavad termilised inversioonid vastavalt kõrgusele – passaattuulte ja Kanaaride külma hoovuse ning Aafrika mandrilt pärit hoovuste (tiempo sur) tagajärg. Medianías’te ala on maastikuobjekt, millel on Kanaari saartel eriline tähtsus: tegemist on territooriumiga, mida on aeglaselt ja hoolsalt arendanud Kanaaride põllumajandustootjad, kes on pidanud ületama sajandite jooksul põllumajanduse arengu ees seisvaid raskusi, mis on seotud järskude kallakute, maa puudumise, vee vähesuse ja valdavate tuultega.

— Inimtegur: ajalooliselt on kartuleid „Papas Antiguas de Canarias” kasvatatud oma koduses aedviljaaias, tänu millele on aastate jooksul säilinud traditsioonilised meetodid. Nimetatud meetodite puhul viiakse mahapanemise kõik etapid, st maa ettevalmistamine, kahekordne künd, seemne panemine vagudesse vahemikus detsembrist veebruarini, läbi käsitsi või vähesel määral mehhaniseeritult. Lanzarotel pannakse kartul pinnase ja maapinnavormide eripära tõttu maha tavaliselt tööriista abil, mida kutsutakse plantón'iks. Inimesed teevad ka selliseid traditsioonilisi toiminguid nagu muldamine, mille käigus kuhjatakse mulda taime varre ümber.

Kartulite „Papas Antiguas de Canarias” kohalikud sordid vastavad mugulatele, mida Euroopas toodetakse traditsiooniliselt Kanaari saartel ning millel on mitte üksnes hindamatu geneetiline pärand, vaid mis kujutavad endast ka olulist etnograafilist ja ühiskondlik-majanduslikku pärandit, sest need on tihedalt seotud medianías’te kui traditsiooniliste agrosüsteemide tavade ja kommetega. Need kartulid on aidanud ka säilitada oma tulu põllumajandustootjatel, kes neid endiselt kasvatavad.

Nimetatud kartulitel on koht saarte traditsioonilises kokakunstis, need kuuluvad Kanaaride köögi iseloomulike elementide hulka ja on üks tooteid, mida turistid kõige enam küsivad.

5.2. Toote eripära:

Kartulitele „Papas Antiguas de Canarias” annavad nende eripära füüsikalis-keemilised omadused, isesugune kuju, organoleptiliste omaduste ainulaadsus, pikk kasvuperiood ja kasvatamise viis.

— Suur kuivainesisaldus – üle 21 % – on üks KPNiga hõlmatud kartulite iseloomulikke füüsikalis-keemilisi omadusi.

— Morfoloogia: ebaühtlase kerakujulise vormi, väikese suuruse (läbimõõt 1–8 cm), koore värvuse ja lohkude tõttu tunneb tarbija kartulid „Papas Antiguas de Canarias” ostmisel kergesti ära.

— Organoleptilised omadused: kartulite „Papas Antiguas de Canarias” koore värvus hõlmab tervet kaunite värvide gammat: see võib olla mustjaslilla või pruun, aga ka roosa või oranž. Neid kartuleid nimetatakse muide ka „värvilisteks kartuliteks”. Nimetatud kaunid värvid on üks kartulite eriomadus.

Keedetud kartulitel „Papas Antiguas de Canarias” on värske, mahe ja kerge lõhn, milles on tunda maisi ja kastanit ning mille märkimisväärne püsimine ei lase neid muude kartulitega segamini ajada. Ka on keedetud kartulite maitse ainulaadne ning meenutab röstitud teravilju ja sügisesi kuivatatud puuvilju ja pähkleid. Keedetud kartulite „Papas Antiguas de Canarias” söödav osa on ühtlane tänu sellele, et need ei ole teralised. Tänu terade puudumisele on kartul suus meeldiv ja kergesti äratuntav.

— Nimetatud kartulite kasvuperiood on pikk, neil on pikem puhkeperiood, mistõttu nad sobivad säilitamiseks paremini kui muud sordid.

— KPNiga hõlmatud sortidel on mugulate moodustumiseks vaja lühikesi valgusperioode ja temperatuurid võivad olla madalad, kuid ei tohi kunagi jääda alla 5 °C, isegi mitte külmal talveajal. Seepärast ongi Kanaari saarte medianías’ed ideaalne piirkond nende kasvatamiseks.

— Hispaania riik kirjeldab toote eripära 16. jaanuari 2009. aasta kuninglikus dekreedis nr 31/2009, millega kehtestatakse söögikartulite riigisisesel turul turustamise kvaliteedistandard ja muudetakse 28. novembri 1984. aasta kuningliku dekreedi nr 2192/1984 (millega võetakse vastu värskete puu- ja köögiviljade riigisisesel turul turustamise kvaliteedistandardite rakendamise määrus) I lisa, milles on sõnaselgelt sätestatud et kartulid „Papas Antiguas de Canarias” ei pea vastama nendele standarditele.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Põhjuslik seos geograafilise piirkonna ning toote kvaliteedi ja omaduste vahel tuleneb otseselt tootmistingimustest, eelkõige laiuskraadist (29° põhjalaiust kuni 27° lõunalaiust) ning määratletud geograafilise piirkonna kliimast ja pinnasest.

Kohanemine vulkaanilise basaltpinnase kuivusega, vulkaanilise liiva või lapilli olemasolu, orgaaniliste elementide puudumine ning Kanaari saartele omased kliima- ja pinnasetegurid on muutnud need sordid täiesti keskkonnakindlaks, nii et tekkis toode, mille muudavad ainulaadseks punktis 3.2.2 kirjeldatud erilised morfoloogilised, keemilised ja organoleptilised omadused.

Kanaari saarte kliimat iseloomustab väike sademete hulk ja väga mägine reljeef (Kanaaridel asub ka Hispaania kõrgeim tipp). Vulkaanilised mäed ja kõik klimaatilised tingimused tekitavad ka nn horisontaalset vihma, mida põhjustavad inversioonid kõrgemal – passaattuulte ja Kanaaride külma hoovuse ning Aafrika mandrilt pärit hoovuste (tiempo sur) tagajärg. See horisontaalne vihm ei niisuta maapinda sügavuti, nii et kartulite märgainesisaldus on madal ning kuivaine-, kuid ka toitaine-, pigmendi- ja lõhnaühendisisaldus seega kõrge.

Kui rääkida inimtegurist, siis kartuleid „Papas Antiguas de Canarias” haritakse käsitsi või väga piiratud ulatuses mehhaniseeritult, kuna pinnas nõuab seda.

Kartulite „Papas Antiguas de Canarias” kasvatajate üks traditsiooniline meetod on vahetada seemet erinevate tootmisalade vahel kaitstud geograafilise piirkonna piires ning seda keerukas võrgustikus, mis on võimaldanud säilitada KPNiga hõlmatud sorte, mis on sajandite vältel kohanenud ja muutunud ainulaadseteks sortideks. Kanaari saartel asub praegu esimene kartulite „Papas Antiguas de Canarias” germoplasma pank, et neid kohalikke seemneid saaks paljundada.

Tegureid, mis annavad kartulitele „Papas Antiguas de Canarias” nende erilised omadused, ei saa eraldi võtta, sest need avaldavad mõju koos ning see muudabki toote nii ainulaadseks, et seda ei leia kusagilt mujalt.

Seega võib kõigest eelnevast järeldada, et piirkonna geograafilised (eelkõige laiuskraad), orograafilised, pinnase- (oluline tegur seda liiki kultuuri puhul) ja klimaatilised tingimused koostoimes põllumajandustootjate kasvatustraditsioonide ja kogemusega tagavad kartulite „Papas Antiguas de Canarias” erilised ja ainulaadsed omadused.

Viide spetsifikaadi avaldamisele:

(määruse (EÜ) nr 510/2006 artikli 5 lõige 7)

http://www.gobiernodecanarias.org/boc/2011/025/006.html

(1) ELT L 93, 31.3.2006, lk 12.